Γνωμοδότηση της Οικονομικής και Κοινωνικής Επιτροπής για την «7η Ετήσια Έκθεση για τα Διαρθρωτικά Ταμεία 1995»

(97/C 206/08)

Στις 29 Νοεμβρίου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την «7η Ετήσια Έκθεση για τα Διαρθρωτικά Ταμεία 1995».

Το τμήμα περιφερειακής ανάπτυξης, χωροταξίας και πολεοδομίας, στο οποίο ανατέθηκε η προετοιμασία των σχετικών εργασιών της ΟΚΕ, κατήρτισε τη γνωμοδότησή του στις 11 Απριλίου 1997, με βάση εισηγητική έκθεση του κ. Simpson.

Κατά την 345η σύνοδο ολομέλειας (συνεδρίαση της 23ης Απριλίου 1997), η Οικονομική και Κοινωνική Επιτροπή υιοθέτησε με 123 ψήφους υπέρ, 2 κατά και 5 αποχές την ακόλουθη γνωμοδότηση.

1. Εισαγωγή

1.1. Ο κανονισμός (ΕΟΚ) αριθ. 2081/93 του Συμβουλίου καθορίζει τις αρμοδιότητες των Διαρθρωτικών Ταμείων, ταξινομεί τους στόχους τους και προσδιορίζει τις δραστηριότητες που είναι επιλέξιμες για τη χορήγηση χρηματοδοτικής υποστήριξης εκ μέρους των Ταμείων. Το άρθρο 16 του εν λόγω κανονισμού προβλέπει την υποβολή εκ μέρους της Επιτροπής, πριν από την 1η Νοεμβρίου κάθε έτους, έκθεσης προς το Ευρωπαϊκό Κοινοβούλιο, το Συμβούλιο και την ΟΚΕ, σχετικά με την εφαρμογή του κανονισμού κατά το προηγούμενο έτος. Η απαίτηση για την υποβολή έκθεσης προβλέπεται, κυρίως, για την αναλυτική εξέταση της προόδου που έχει σημειωθεί ως προς την επίτευξη των στόχων των Διαρθρωτικών Ταμείων και τη συγκέντρωση των παρεμβάσεων κατά τον τρόπο που αναφέρεται στον κανονισμό.

1.2. Το έγγραφο COM(96) 502 τελικό αποτελεί την 7η Ετήσια Έκθεση για τα Διαρθρωτικά Ταμεία και περιλαμβάνει αναλυτική παρουσίαση της λειτουργίας τους κατά το 1995.

1.3. Επιπλέον, το άρθρο 16 προβλέπει και την υποβολή, ανά τριετία, έκθεσης της Επιτροπής προς το Ευρωπαϊκό Κοινοβούλιο, το Συμβούλιο και την ΟΚΕ, με αναλυτική παρουσίαση της προόδου που έχει σημειωθεί στον τομέα της οικονομικής και κοινωνικής συνοχής, της χρηματοδοτικής συμβολής των Ταμείων και των άλλων χρηματοδοτικών μέσων της Κοινότητας, καθώς και προτάσεις για την ανάληψη δραστηριοτήτων και την ανάπτυξη πολιτικών σχετικά με την οικονομική και κοινωνική συνοχή. Η πρώτη έκθεση της μορφής αυτής υποβλήθηκε από την Επιτροπή στις 6 Νοεμβρίου 1996 () και αποτελεί αντικείμενο ιδιαίτερης γνωμοδότησης.

1.4. Η παρούσα γνωμοδότηση επικεντρώνεται, κατά συνέπεια, στην, εκ μέρους της 7ης Ετήσιας Έκθεσης για τα Διαρθρωτικά Ταμεία, αξιολόγηση της προστιθέμενης αξίας και δεν λαμβάνει υπόψη ζητήματα ευρύτερου ενδιαφέροντος που εξετάζονται στη διεξοδικότερη έκθεση για την οικονομική και κοινωνική συνοχή. Εντούτοις, όσον αφορά ορισμένα ζητήματα, η ΟΚΕ αναγνωρίζει την περαιτέρω πληροφόρηση που παρέχει τόσο η Έκθεση για την Οικονομική και Κοινωνική Συνοχή όσο και η Ετήσια Έκθεση 1995 του Ελεγκτικού Συνεδρίου, στις οποίες εξετάζεται εκτεταμένα η εφαρμογή των Διαρθρωτικών Ταμείων.

2. Το γενικό πλαίσιο της έκθεσης

2.1. Με τη μεταρρύθμιση των Διαρθρωτικών Ταμείων το 1988 εισήχθησαν τέσσερις βασικές αρχές λειτουργίας των Ταμείων, δηλαδή:

- η αρχή της συγκέντρωσης των πόρων σε ορισμένους στόχους προτεραιότητας που έχουν καθορισθεί και σε ορισμένες γεωγραφικές περιοχές 7

- η αρχή της εταιρικής σχέσης, που αφορά τη στενή συνεργασία της Επιτροπής και των αρμόδιων εθνικών, περιφερειακών και τοπικών αρχών. Η εφαρμογή της αρχής της εταιρικής σχέσης επεκτάθηκε το 1994, προκειμένου να περιληφθούν στο πεδίο εφαρμογής της οι «αρμόδιες αρχές και οργανώσεις», όπως οι οικονομικοί και κοινωνικοί εταίροι που καθορίζουν τα κράτη μέλη, βάσει των εθνικών κανόνων και των εφαρμοζόμενων πρακτικών κάθε κράτους μέλους 7

- η αρχή του προγραμματισμού, που αφορά την καλυπτομένη περιόδο, το πεδίο εφαρμογής των παρεμβάσεων και την επιλογή ειδικών δράσεων που θεωρούνται ως οι πλέον κατάλληλες για κάθε επιλέξιμη περιοχή, μέσω ενός κοινοτικού πλαισίου στήριξης (ΚΠΣ) και των ενιαίων εγγράφων προγραμματισμού, και

- η αρχή της προσθετικότητας βάσει της οποίας, και προκειμένου να διασφαλισθεί ότι οι παρεχόμενες από τα Διαρθρωτικά Ταμεία χρηματοδοτικές ενισχύσεις δεν υποκαθιστούν τις εθνικές διαρθρωτικές ενισχύσεις, απαιτείται από τα κράτη μέλη να διατηρήσουν, για το σύνολο των ενδιαφερομένων περιοχών, τις δημόσιες διαρθρωτικές ή συγκρίσιμες δαπάνες που πραγματοποιούν, τουλάχιστον, στο ίδιο επίπεδο με την προηγούμενη περίοδο προγραμματισμού και να παράσχουν τις απαιτούμενες πληροφορίες που πιστοποιούν ότι εφαρμόζεται η αρχή της προσθετικότητας.

2.2. Οι εν λόγω αρχές διατηρήθηκαν και ενισχύθηκαν κατά την αναθεώρηση των κανονισμών που διέπουν τη λειτουργία των Διαρθρωτικών Ταμείων που πραγματοποιήθηκε το 1993, βάσει της οποίας επεκτάθηκε το πεδίο εφαρμογής της αρχής της εταιρικής σχέσης προκειμένου να ενταχθούν σε αυτό οι οικονομικοί και κοινωνικοί εταίροι (σύμφωνα με την πρακτική του κάθε κράτους μέλους), δόθηκε ιδιαίτερη έμφαση στις περιβαλλοντικές επιπτώσεις των Διαρθρωτικών Ταμείων και αναπροσαρμόθηκε ο χάρτης των περιφερειών που είναι επιλέξιμες στο πλαίσιο των διαφόρων στόχων των Διαρθρωτικών Ταμείων. Επιπλέον, οι πράξεις προσχώρησης των νέων κρατών μελών προβλέπουν την καθιέρωση ενός 6ου στόχου για τα Διαρθρωτικά Ταμεία, δηλαδή τη συμβολή στην ανάπτυξη και διαρθρωτική προσαρμογή των περιφερειών με πολύ χαμηλή πυκνότητα πληθυσμού.

2.3. Ζητήθηκε από τα κράτη μέλη να υποβάλουν, μέχρι τον Ιούνιο 1994, προτάσεις αναπτυξιακών προγραμμάτων για κάθε περιφέρεια, ή επιλέξιμο τομέα, που να καλύπτουν την περίοδο 1994-1999. Επίσης, ζητήθηκε η υποβολή προτάσεων για την ανάληψη δράσης στο πλαίσιο των κοινοτικών πρωτοβουλίων, βάσει του ίδιου χρονοδιαγράμματος.

2.4. Κατά τον τρόπο αυτό, υποβλήθηκαν στην Επιτροπή 700 προτάσεις κατά τη διάρκεια του 1994 και κυρίαρχο στοιχείο των εργασιών της Επιτροπής κατά το 1995, όσον αφορά τα Διαρθρωτικά Ταμεία, ήταν η διαδικασία αξιολόγησης και έγκρισης των προγραμμάτων που υποβλήθηκαν. Το γεγονός αυτό είχε ως αποτέλεσμα να επικεντρωθεί η έκθεση σε ζητήματα διαδικαστικά ή σε ζητήματα συμμόρφωσης. Καθώς συνεχίζεται η κατάρτιση των ΚΣΠ και των ενιαίων εγγράφων προγραμματισμού, και προωθείται η υλοποίησή τους, αναμένεται ότι οι ετήσιες εκθέσεις θα επικεντρώσουν, προοδευτικά, περισσότερο το ενδιαφέρον τους στις επιπτώσεις των Διαρθρωτικών Ταμείων τόσο για κάθε περιφέρεια όσο και για το σύνολο της ΕΕ, καθώς και στην εξέταση ζητημάτων που αφορούν τη μελλοντική τους ανάπτυξη.

2.5. Τα Διαρθρωτικά Ταμεία παραμένουν το κύριο δημοσιονομικό μέσο, μέσω του οποίου η ΕΕ υποστηρίζει την οικονομική και κοινωνική ανάπτυξη των μειονεκτουσών περιφερειών της. Επί συνολικού προϋπολογισμού 71 δισεκατομμυρίων Ecu για το 1995, στα Διαρθρωτικά Ταμεία αντιστοιχούν 22,3 δισεκατομμύρια Ecu, ενώ στο Ταμείο Συνοχής 2,2 δισεκατομμύρια Ecu (Βλ. πίνακα 1 του παραρτήματος).

3. Οι απόψεις της ΟΚΕ σχετικά με την έκθεση

3.1. Γενικά

3.1.1. Η ΟΚΕ επιδοκιμάζει την έκθεση.

Η έκθεση παρέχει μία αναλυτική και εμπεριστατωμένη αξιολόγηση της εφαρμογής των Διαρθρωτικών Ταμείων κατά το 1995.

3.1.2. Η έκθεση αποτελείται από 330 σελίδες και περιλαμβάνει περισσότερους από 170 πίνακες, συμπεριλαμβανομένων των πινάκων που περιέχονται στα παραρτήματα. Κατά συνέπεια, η έκθεση είναι ιδιαίτερα σύνθετη. Έχει καταβληθεί μία θετική προσπάθεια για τη συνοπτική παρουσίαση των κύριων σημείων της έκθεσης στο εισαγωγικό τμήμα της έκθεσης.

3.1.3. Λόγω του σύνθετου χαρακτήρα της έκθεσης, είναι σαφώς αδύνατο για την ΟΚΕ να προβεί στην εξέταση όλων των πτυχών της. Για το λόγο αυτό, το ενδιαφέρον της ΟΚΕ στην παρούσα γνωμοδότηση επικεντρώνεται στο βαθμό τήρησης των αρχών στις οποίες βασίσθηκε η μεταρρύθμιση των Διαρθρωτικών Ταμείων και σε ένα περιορισμένο αριθμό θεμάτων ζωτικής σημασίας.

3.1.4. Στην έκθεση αναγνωρίζεται η επιρροή που έχουν ασκήσει προηγούμενες γνωμοδοτήσεις της ΟΚΕ σχετικά με τη λειτουργία των Διαρθρωτικών Ταμείων, ιδιαίτερα οι γνωμοδοτήσεις εκείνες που αφορούν την ανάπτυξη της υπαίθρου, τη διαπεριφερειακή συνεργασία, και το μέλλον της συνοχής ενόψει της αναμενόμενης διεύρυνσης.

3.1.5. Γενικά, η ΟΚΕ υποστηρίζει την έκθεση και επαινεί την Επιτροπή για την περιεκτικότητά της. Οι παρατηρήσεις και οι συστάσεις που διατυπώνονται σε άλλα τμήματα της γνωμοδότησης δεν μειώνουν σε καμία περίπτωση την υποστήριξη της ΟΚΕ προς την έκθεση.

3.2. Συγκέντρωση

3.2.1. Σύμφωνα με την αρχή της συγκέντρωσης, απαιτείται η εστίαση των παρεμβάσεων σε ένα περιορισμένο αριθμό στόχων και επιλέξιμων περιφερειών καθώς και στα σημαντικότερα προβλήματα και θέματα για το σύνολο της ΕΕ.

3.2.2. Στην πράξη, οι κυριότερες αποφάσεις σχετικά με την αρχή της συγκέντρωσης ελήφθησαν το 1994 με τον προσδιορισμό των επιλέξιμων για τις παρεμβάσεις των Διαρθρωτικών Ταμείων περιοχών και της ενδεικτικής κατανομής των πιστώσεων ανά περιοχή. Εντούτοις, η Επιτροπή έχει σεβασθεί την τήρηση της εν λόγω αρχής επικεντρώνοντας, κατά προτεραιότητα, τις προσπάθειές της στις προτάσεις που αφορούν τις περιοχές του στόχου 1.

3.2.3. Θα πρέπει να σημειωθεί ότι το Ελεγκτικό Συνέδριο στην Ετήσια Έκθεσή του για το 1995 διετύπωσε αμφιβολίες σχετικά με το κατά πόσον είχε τηρηθεί πλήρως η αρχή της συγκέντρωσης. Το Ελεγκτικό Συνέδριο κατέληξε στο συμπέρασμα ότι ως αποτέλεσμα της κατάστασης αυτής περισσότερο από το ήμισυ του πληθυσμού της Κοινότητας ήταν επιλέξιμο για τη χορήγηση κάποιας μορφής χρηματοδοτικής υποστήριξης στο πλαίσιο των Διαρθρωτικών Ταμείων δεδομένου ότι «τα μέτρα παροχής ενισχύσεων της Κοινότητας, ως ένα ορισμένο βαθμό, αφορούν έναν ευρύτατο αριθμό επιλέξιμων περιοχών» (). Επίσης, στην πρώτη έκθεση για την Οικονομική και Κοινωνική Συνοχή διαπιστώνεται ότι δεν υπήρξε πλήρης εφαρμογή της αρχής της συγκέντρωσης κατά τον προσδιορισμό των παραμέτρων της περιόδου 1994-1999.

3.2.4. Η ΟΚΕ εκφράζει τις επιφυλάξεις της σχετικά με τη χρήση του κατά κεφαλή ΑΕΠ ως μοναδικού κριτηρίου για τον προσδιορισμό της οικονομικής και κοινωνικής κατάστασης των περιφερειών, κυρίως λόγω του προβλήματος των διαπεριφερειακών μεταφορών εισοδήματος. Θεωρεί ότι η Επιτροπή θα πρέπει να εξετάσει το ζήτημα της θέσπισης πρόσθετων μέσων υπολογισμού, προς αντικατάσταση ή συμπλήρωση του χρησιμοποιούμενου κατά κεφαλήν ΑΕΠ. Στο πλαίσιο, αυτό θα ήταν χρήσιμο να είχε παρουσιασθεί από την Επιτροπή η κατά κεφαλήν κατανομή των πιστώσεων των Διαρθρωτικών Ταμείων για κάθε περιφέρεια των στόχων 1, 2 και 5 σε σχέση με το κατά κεφαλήν ΑΕΠ της περιφέρειας, ως μία πρώτη προσέγγιση για τον υπολογισμό του βαθμού συγκέντρωσης των χρηματοδοτικών ενισχύσεων που χορηγούνται στις πλέον μειονεκτούσες περιοχές της Κοινότητας.

3.2.5. Τα στοιχεία που περιέχονται στην έκθεση του Ελεγκτικού Συνεδρίου για το 1995 καθιστούν δυνατή την ανάλυση της προαναφερθείσας σχέσης για τις περιφέρειες του στόχου 1. Τα αποτελέσματα παρουσιάζονται στο διάγραμμα του παραρτήματος και καταδεικνύουν ότι παρά το γεγονός ότι η κατά κεφαλήν χρηματοδότηση των περιφερειών με χαμηλό κατά κεφαλήν ΑΕΠ είναι μεγαλύτερη σε σχέση με άλλες περιφέρειες, η προαναφερθείσα σχέση δεν είναι ιδιαίτερα ισχυρή, ενώ παρατηρούνται σημαντικές εξαιρέσεις από την εν λόγω σχέση ().

3.2.6. Μια άλλη πτυχή της συγκέντρωσης είναι η χρησιμοποίηση των διαφόρων Ταμείων (ΕΤΠΑ, ΕΚΤ, ΕΓΤΠΕ, ΧΜΠΑ) για την αντιμετώπιση των αναπτυξιακών προβλημάτων των περιφερειών με ολοκληρωμένο και προγραμματισμένο τρόπο. Στο πλαίσιο αυτό, είναι λυπηρό το γεγονός ότι σε 31 μόνο έργα του Στόχου 1, τα οποία εγκρίθηκαν το 1995 (19 % του συνόλου), συμμετείχαν τρία Διαρθρωτικά Ταμεία και σε 12 μόνο έργα (7 % του συνόλου) συμμετείχαν και τα τέσσερα Ταμεία.

3.3. Προγραμματισμός

3.3.1. Σημαντικό τμήμα της έκθεσης αφορά τη διαδικασία προγραμματισμού των παρεμβάσεων των Διαρθρωτικών Ταμείων σε κάθε περιφέρεια.

3.3.2. Συνολικά, κατά το 1994 εγκρίθηκαν 700 προγράμματα για τα Διαρθρωτικά Ταμεία. Το κύριο συμπέρασμα στο οποίο κατέληξε η Επιτροπή στην έκθεσή της για το 1995 είναι ότι υφίσταται ο κίνδυνος να καταστούν οι διαδικασίες υπερβολικά, πολύπλοκες και γραφειοκρατικές.

3.3.3. Στην πρώτη έκθεση για την οικονομική και κοινωνική συνοχή εξετάζονται οι συνέπειες που θα έχει για τις μελλοντικές πολιτικές των Διαρθρωτικών Ταμείων η εμπειρία που αποκομίσθηκε σχετικά με τη δυσλειτουργία των συστημάτων στο πλαίσιο πολυάριθμων προγραμμάτων κατά την περίοδο 1994/95. Η ΟΚΕ επισημαίνει τις συνέπειες που θα έχει η εν λόγω εμπειρία για τις επόμενες περιόδους προγραμματισμού των Διαρθρωτικών Ταμείων και υποστηρίζει τη δράση που ανέλαβε η Επιτροπή για την αντιμετώπιση των προβλημάτων που έχουν προκύψει, μέσω της απλούστευσης των διαδικασιών προγραμματισμού ή/και της καλύτερης και έγκαιρης προετοιμασίας των διαδικασιών, μέσω της κατάρτισης και της διάθεσης των κατάλληλων πόρων, τόσο όσον αφορά τις περιφέρειες όσο και τα ίδια τα θεσμικά όργανα της Κοινότητας.

3.4. Προσθετικότητα

3.4.1. Η εφαρμογή της αρχής της προσθετικότητας πιστοποιείται βάσει πληροφοριών που παρέχουν τα κράτη μέλη για κάθε στόχο και πρόγραμμα. Η εν λόγω διαδικασία, στην περίπτωση κρατών μελών που είναι επιλέξιμα για τη παροχή χρηματοδότησης στο πλαίσιο περισσότερων στόχων, μπορεί να αποδειχθεί πολύπλοκη, ιδιαίτερα εάν οι περιοχές στις οποίες πραγματοποιούνται παρεμβάσεις των Διαρθρωτικών Ταμείων δεν αντιστοιχούν στις περιφερειακές δημοσιονομικές διαρθρώσεις ορισμένων κρατών μελών. Οι διαρθρωτικές παρεμβάσεις που πραγματοποιούν τα ίδια τα κράτη μέλη στις επιλέξιμες περιφέρειες απαιτείται να μην είναι σε καμία περίπτωση λιγότερες από αυτές που πραγματοποιήθηκαν κατά την προηγούμενη περίοδο προγραμματισμού (ενώ απαιτείται προηγούμενη ενημέρωση ως προς την πραγματοποίηση έκτακτων δαπανών, τις ιδιωτικοποιήσεις, τα κυκλικά αποτελέσματα, κ.λπ.).

3.4.2. Στην έκθεση αναφέρεται ότι η διαδικασία πιστοποίησης της τήρησης της αρχής της προσθετικότητας για την περίοδο 1989-1993 (δηλαδή την προηγούμενη περίοδο προγραμματισμού των Διαρθρωτικών Ταμείων) έχει ολοκληρωθεί για τις περιφέρειες των Στόχων 1 και 2, και σύμφωνα με τα υπάρχοντα στοιχεία:

- η τήρηση της αρχής της προσθετικότητας έχει πιστοποιηθεί για 5 κράτη μέλη 7

- κατέστη αδύνατη η πιστοποίηση της τήρησής της για 3 κράτη μέλη λόγω ανεπαρκών στοιχείων και

- ήταν αδύνατη η πιστοποίηση της τήρησής της για 4 κράτη μέλη λόγω παντελούς έλλειψης στοιχείων.

3.4.3. Η τήρηση της αρχής της προσθετικότητας σχετικά με τις περιφέρειες των στόχων 3 και 4 κατά την περίοδο 1989-1993, πιστοποιήθηκε για 4 κράτη μέλη, ήταν αβέβαιη για 2 κράτη μέλη και αδύνατον να πιστοποιηθεί για 5 άλλα. Ο στόχος 5β είναι ο μόνος για τον οποίο πιστοποιήθηκε η τήρηση της αρχής της προσθετικότητας κατά την περίοδο 1989-1993 σε όλα τα κράτη μέλη.

3.4.4. Η αξιολόγηση της τήρησης της αρχής προσθετικότητας σε σχέση με τις παρούσες παρεμβάσεις των Διαρθρωτικών Ταμείων πραγματοποιήθηκε το 1995 μόνο για το στόχο 1, με περιορισμένα αποτελέσματα, δεδομένου ότι μόνο ένα κράτος μέλος τήρησε την εν λόγω αρχή και τις διαδικασίες πιστοποίησης της τήρησής της.

3.4.5. Είναι σαφές ότι το σύστημα πιστοποίησης της τήρησης της αρχής της προσθετικότητας δεν λειτουργεί ικανοποιητικά, αφενός, λόγω της πολυπλοκότητας των εξεταζομένων θεμάτων και, αφετέρου, λόγω της έλλειψης συνεργασίας εκ μέρους ορισμένων κρατών μελών. Το γεγονός αυτό προκαλεί έντονες ανησυχίες. Η πολυπλοκότητα των διοικητικών διαδικασιών και των διαδικασιών προγραμματισμού που αφορούν τα Διαρθρωτικά Ταμεία μπορεί να δικαιολογηθεί μόνο στην περίπτωση που οι παρεμβάσεις των Ταμείων έχουν ουσιαστικές πρόσθετες θετικές επιπτώσεις στις περιφέρειες και συμβάλλουν στην αντιμετώπιση των προβλημάτων που έχουν προσδιορισθεί. Στην περίπτωση που δεν υφίστανται οι εν λόγω ουσιαστικές πρόσθετες θετικές επιπτώσεις, οι διοικητικές απαιτήσεις και οι απαιτήσεις προγραμματισμού μπορεί να αποτελέσουν τροχοπέδη για την ανάπτυξη των μειονεκτουσών περιφερειών της Κοινότητας, αντί να συμβάλλουν στην ικανοποίηση των αναγκών τους. Η ΟΚΕ υποστηρίζει την ανάληψη των απαιτούμενων δράσεων εκ μέρους της Επιτροπής με στόχο την πιστοποίηση της τήρησης της αρχής της προσθετικότητας και τονίζει ότι η θέσπιση εφαρμόσιμων ρυθμίσεων για την πραγματοποίηση της εν λόγω πιστοποίησης θα έχει καθοριστική σημασία για τις μελλοντικές διευθετήσεις στο πλαίσιο των Διαρθρωτικών Ταμείων.

3.5. Εταιρική Σχέση

3.5.1. Η αρχή της εταιρικής σχέσης αποτελεί την τέταρτη αρχή που διέπει τη μεταρρύθμιση των Διαρθρωτικών Ταμείων. Η εφαρμογή της αρχής της εταιρικής σχέσης επεκτάθηκε το 1993 και περιλαμβάνει πλέον όχι μόνο τις τοπικές και περιφερειακές αρχές αλλά και τους οικονομικούς και κοινωνικούς εταίρους. Η εν λόγω επέκταση της εφαρμογής της, όμως, εξαρτάται από τους κανόνες και τις πρακτικές του κάθε κράτους μέλους.

3.5.2. Στην έκθεση επισημαίνεται ότι η ανάπτυξη εταιρικών σχέσεων με τις τοπικές και περιφερειακές αρχές έχει βελτιωθεί σημαντικά, αλλά η ανάπτυξή τους σε τοπικό επίπεδο είναι λιγότερο ικανοποιητική. Επισημαίνεται, επίσης, η υφιστάμενη τάση μεγαλύτερης συμμετοχής των οικονομικών και κοινωνικών εταίρων, αλλά αναγνωρίζεται ότι η κατάσταση που επικρατεί σε κάθε κράτος μέλος είναι διαφορετική, δεδομένου ότι η μορφή της εταιρικής σχέσης χαρακτηρίζεται «είτε από παντελή έλλειψη συμμετοχής είτε από πραγματική συμμετοχήστη λήψη των αποφάσεων, ενώ υπάρχουν και ενδιάμεσες καταστάσεις με έμμεση εκπροσώπηση ή με απλές διαδικασίες πληροφόρησης». Στην έκθεση, επίσης, επισημαίνεται η πολυπλοκότητα και η δυσκολία εφαρμογής πολλών διαδικασιών παρακολούθησης σε περιφερειακό επίπεδο και τονίζεται η ανάγκη ανάπτυξης καταλληλότερων διαδικασιών προκειμένου να αποφευχθεί ο κίνδυνος της «περαιτέρω επιβάρυνσης των διαδικασιών με όλο και περισσότερο πολύπλοκες μορφές εταιρικής σχέσης».

3.5.3. Η ΟΚΕ υποστηρίζει τις προσπάθειες της Επιτροπής για την επέκταση της εφαρμογής της αρχής της εταιρικής σχέσης στο πλαίσιο των Διαρθρωτικών Ταμείων, αλλά επισημαίνει ότι η Επιτροπή δεν διαθέτει την απαραίτητη ισχύ για να επιμείνει στη σύναψη των κατάλληλων εταιρικών σχέσεων στις περιπτώσεις που αυτές δεν συμβαδίζουν με τις διαδικασίες ενός κράτους μέλους. Το ζήτημα αυτό θα αποτελέσει ένα από τα κύρια θέματα των συζητήσεων για τη νέα περίοδο προγραμματισμού των Διαρθρωτικών Ταμείων, προκειμένου να ενισχυθεί η συμβολή των οικονομικών και κοινωνικών εταίρων και να επιτευχθεί μεγαλύτερη συνοχή. Η ΟΚΕ ζητεί από την Επιτροπή να προβεί σε αναλυτικότερη παρουσίαση της υφιστάμενης κατάστασης ως προς τις εταιρικές σχέσεις που συνάπτονται σε τοπικό επίπεδο στις επόμενες Ετήσιες Εκθέσεις της για τα Διαρθρωτικά Ταμεία, ώστε να μπορέσει η ΟΚΕ να σχηματίσει ολοκληρωμένη άποψη σχετικά με την έκταση και τη φύση του ρόλου που διαδραματίζουν οι οικονομικοί και κοινωνικοί εταίροι σε κάθε κράτος μέλος.

3.5.4. Τόσο η εφαρμογή της αρχής της εταιρικής σχέσης όσο και η ποιότητα της σχέσης αυτής έχουν ιδιαίτερη σημασία. Η Οικονομική και Κοινωνική Επιτροπή εκφράζει την ανησυχία της για το ενδεχόμενο οι περιφερειακές και τοπικές αρχές που συμμετέχουν σε μία εταιρική σχέση να μη διαθέτουν ουσιαστική ανεξαρτησία σε σχέση με την κεντρική κυβέρνηση (εν μέρει για οικονομικούς λόγους), με αποτέλεσμα να μην καταστεί δυνατή η κατάλληλη εκπροσώπηση όλου του φάσματος των απόψεων που εκφράζονται στις περιοχές τους. Πραγματικό κριτήριο για την επιτυχή συμμετοχή των τοπικών και περιφερειακών αρχών είναι ο βαθμός στον οποίο δίδεται σε αυτούς η δυνατότητα, αφενός, να εκφράσουν τις απόψεις τους σε εθνικό ή τοπικό επίπεδο και, αφετέρου, να επηρεάσουν ουσιαστικά τόσο τον προσδιορισμό των στρατηγικών προτεραιοτήτων των Διαρθρωτικών Ταμείων όσο και τη λήψη των καθημερινών αποφάσεων που αφορούν την εφαρμογή τους.

3.5.5. Η ΟΚΕ ενθαρρύνει την Επιτροπή να συνεχίσει τις προσπάθειές της προκειμένου να επεκταθεί η διαδικασία σύναψης εταιρικών και κοινωνικών σχέσεων σε όλα τα κράτη μέλη. Θα μπορούσαν να αναληφθούν δράσεις για την προώθηση των τεχνικών δυνατοτήτων των οικονομικών και κοινωνικών εταίρων, ώστε να μπορέσουν να ικανοποιήσουν πληρέστερα τον ρόλο τους όσον αφορά τα διάφορα αιτήματα εισροών και παροχής συμβουλών, καθώς και άλλα αιτήματα. Η ΟΚΕ, εντούτοις, αναγνωρίζει ότι η Επιτροπή δεν έχει τη δύναμη να επιμείνει σχετικά με τις διευθετήσεις που αφορούν την εκπροσώπηση των οικονομικών και κοινωνικών εταίρων και, κατά συνέπεια, καταλήγει ότι το βάρος της ανάπτυξης και εφαρμογής κατάλληλων και αποτελεσματικών διαρθρώσεων συμμετοχής των οικονομικών και κοινωνικών εταίρων στην κατανομή των πιστώσεων των Διαρθρωτικών Ταμείων εμπίπτει στην αρμοδιότητα των κρατών μελών.

3.6. Αξιολόγηση και παρακολούθηση

3.6.1. Οι κυριότερες δραστηριότητες που αναλήφθηκαν στον τομέα της παρακολούθησης και της αξιολόγησης κατά το 1995 αφορούν:

- τη σύσταση των επιτροπών παρακολούθησης,

- την κατάρτιση ενός «κοινού οδηγού παρακολούθησης και ενδιάμεσων αξιολογήσεων», και

- την έναρξη εφαρμογής της διαδικασίας ενδιάμεσων αξιολογήσεων σχετικά με τα ΚΠΣ, τα ενιαία έγγραφα προγραμματισμού, και τις κοινοτικές πρωτοβουλίες.

3.6.2. Όσον αφορά τη σύσταση επιτροπών παρακολούθησης, οι παρατηρήσεις που διατυπώθηκαν στο προηγούμενο τμήμα σχετικά με την αρχή της εταιρικής σχέσης επισημαίνουν την ανάγκη μίας ανοικτής και διαφανούς παρακολούθησης με την ουσιαστική συμμετοχή των οικονομικών και κοινωνικών εταίρων. Η ΟΚΕ έχει υπογραμμίσει ότι ο ρόλος των επιτροπών ελέγχου υπερβαίνει τη διενέργεια του δημοσιονομικού ελέγχου των διαρθρωτικών Ταμείων και, κατά συνέπεια, οι οικονομικοί και κοινωνικοί εταίροι θα πρέπει να διαδραματίσουν ουσιαστικό ρόλο στην παροχή και αξιολόγηση ποιοτικών στοιχείων που αφορούν την πρόοδο που σημειώνεται σχετικά με τις παρεμβάσεις των Διαρθρωτικών Ταμείων. Η αποτελεσματική άσκηση του ρόλου αυτού προϋποθέτει ότι οι οικονομικοί και κοινωνικοί εταίροι διαθέτουν επαρκείς τεχνικές δυνατότητες προκειμένου να ανταποκριθούν στον ρόλο που τους έχει ανατεθεί, καθώς και ότι τους παρέχονται επαρκείς πληροφορίες ώστε να έχουν τη δυνατότητα να σχηματίσουν ολοκληρωμένη άποψη.

3.6.3. Η ΟΚΕ επιδοκιμάζει την κατάρτιση του κοινού οδηγού. Ο εν λόγω οδηγός παρέχει το αναγκαίο πλαίσιο για την παρακολούθηση της προόδου που σημειώνεται σε σχέση με τα Διαρθρωτικά Ταμεία. Δυστυχώς, ο οδηγός καταρτίσθηκε μετά από την προετοιμασία των ΚΠΣ και των ενιαίων εγγράφων προγραμματισμού και, για τον λόγο αυτό, οι συστάσεις που διατυπώνονται σε αυτόν πρέπει να προστεθούν στις ήδη υφιστάμενες διευθετήσεις παρακολούθησης. Θα ήταν προτιμότερο η κατάρτιση του εν λόγω οδηγού να είχε προηγηθεί της έναρξης της διαδικασίας κατάρτισης των ΚΠΣ και των ενιαίων εγγράφων προγραμματισμού, ώστε οι συστάσεις που διατυπώνονται σε αυτόν να είχαν ληφθεί υπόψη τόσο κατά την υποβολή των προτάσεων των κρατών μελών όσο και κατά την έγκριση των προγραμμάτων.

3.6.4. Η διαδικασία διενέργειας ενδιάμεσων αξιολογήσεων είναι ιδιαίτερα σημαντική. Υπάρχει, βεβαίως, ο κίνδυνος να επιβαρυνθεί εκ νέου το διοικητικό σύστημα, καθώς θα πρέπει να επανεξετασθούν περισσότερα από 700 επιχειρησιακά προγράμματα, ενιαία έγγραφα προγραμματισμού και κοινοτικές πρωτοβουλίες και, εάν συντρέχει λόγος, να γίνει επαναδιαπραγμάτευσή τους με στόχο την αναπροσαρμογή τους υπό το φώς νέων εμπειριών ή στο πλαίσιο ενός περιβάλλοντος που έχει μεταβληθεί. Στην έκθεση υπογραμμίζεται ότι η διαδικασία ενδιάμεσης αξιολόγησης θα ολοκληρωθεί κατά το 1996, παρά το γεγονός ότι καθυστέρησε η έναρξη εφαρμογής της. Η ΟΚΕ εκφράζει την επιθυμία να ληφθούν περισσότερο υπόψη τα αποτελέσματα που θα προκύψουν από τη διαδικασία πραγματοποίησης ενδιάμεσων αξιολογήσεων κατά την κατάρτιση της Ετήσιας Έκθεσης για τα Διαρθρωτικά Ταμεία 1996 και ζητεί από την Επιτροπή να επικεντρώσει το ενδιαφέρον της στην εν λόγω Ετήσια Έκθεση στο βαθμό συμμετοχής των οικονομικών και κοινωνικών εταίρων στη διαδικασία των ενδιάμεσων αξιολογήσεων σε κάθε κράτος μέλος.

3.7. Το περιβάλλον

3.7.1. Αναγνωρίζοντας τη σημασία που αποδίδουν οι κανονισμοί για τα Διαρθρωτικά Ταμεία στο περιβάλλον, σε ολόκληρη την έκθεση δίδεται ιδιαίτερη έμφαση στο περιβάλλον και παρουσιάζονται πολυάριθμα παραδείγματα περιβαλλοντικών πτυχών που αφορούν την εφαρμογή των παρεμβάσεων των Διαρθρωτικών Ταμείων. Στην έκθεση αναφέρεται ότι έχει υπάρξει σαφής βελτίωση του τρόπου με τον οποίο λαμβάνεται υπόψη το περιβάλλον κατά τον προγραμματισμό των παρεμβάσεων των Διαρθρωτικών Ταμείων για την περίοδο 1994-1999.

3.7.2. Η ΟΚΕ επιδοκιμάζει τη σημασία που αποδίδεται στο περιβάλλον στο πλαίσιο των παρεμβάσεων των Διαρθρωτικών Ταμείων και στην Ετήσια Έκθεση. Τα διάφορα παραδείγματα που παρουσιάζονται στην έκθεση καταδεικνύουν ότι στο πλαίσιο των δραστηριοτήτων των Διαρθρωτικών Ταμείων σε ολόκληρη την Κοινότητα δίδεται σημαντική προτεραιότητα στο περιβάλλον. Εντούτοις, η έκθεση παρέχει ελάχιστες πληροφορίες σχετικά με τις συνολικές περιβαλλοντικές επιπτώσεις των παρεμβάσεων των Διαρθρωτικών Ταμείων σε κάθε περιφέρεια, είτε βάσει των στόχων είτε σε ολόκληρη την Κοινότητα. Στις επόμενες εκθέσεις θα ήταν σημαντικό να θεσπισθεί ένα πλαίσιο για την εξέταση των περιβαλλοντικών επιπτώσεων των παρεμβάσεων των Διαρθρωτικών Ταμείων, βάσει ενός αριθμού κριτηρίων που θα προσδιορισθούν, συμπεριλαμβανομένων και όλων των διαθέσιμων δεικτών αποδοτικότητας.

3.7.3. Η εν λόγω διαδικασία θα διευκολυνθεί σημαντικά με την ένταξη στα ΚΠΣ και στα ενιαία έγγραφα προγραμματισμού ποσοτικών περιβαλλοντικών στόχων, παρά το γεγονός ότι θα πρέπει να υπογραμμισθεί ότι στις περισσότερες περιπτώσεις η επίτευξη των στόχων αυτών είναι αδύνατη πριν από το πέρας της περιόδου προγραμματισμού, λόγω του χρόνου που απαιτείται για την υλοποίηση των προγραμμάτων που αφορούν τις υποδομές. Η Επιτροπή θα μπορούσε να εξετάσει το ζήτημα της εκπόνησης μίας σειράς πρότυπων μελετών προκειμένου να προσδιορισθούν οι περιβαλλοντικές επιπτώσεις των Διαρθρωτικών Ταμείων στις διάφορες περιφέρειες της ΕΕ.

3.8. Τα Διαρθρωτικά Ταμεία, η απασχόληση και οι άλλες κοινοτικές πολιτικές

3.8.1. Η έκθεση παρέχει μία αξιόλογη ανάλυση της αμφίδρομης σχέσης που συνδέει τις παρεμβάσεις των Διαρθρωτικών Ταμείων και τις άλλες κοινοτικές πολιτικές. Κατά το 1995 (και κατά το 1996), οι συζητήσεις επικεντρώθηκαν κατά κύριο λόγο στο κατά πόσον οι παρεμβάσεις των Διαρθρωτικών Ταμείων έχουν ως αποτέλεσμα τη δημιουργία θέσεων απασχόλησης. Η έκθεση τονίζει με έμφαση ότι οι παρεμβάσεις των Διαρθρωτικών Ταμείων ήδη έχουν ως στόχο, σε μεγάλο βαθμό, τη δημιουργία θέσεων απασχόλησης, την παροχή κατάρτισης και επανεκπαίδευσης, καθώς και την καταπολέμηση του κοινωνικού αποκλεισμού και του αποκλεισμού από την αγορά εργασίας. Επιπλέον, κατά το 1995 και το 1996 καταρτίσθηκε σημαντικός αριθμός προτάσεων προκειμένου να επικεντρωθούν ακόμη περισσότερο οι παρεμβάσεις των Διαρθρωτικών Ταμείων στα ζητήματα αυτά. Η ΟΚΕ εκφράζει την επιθυμία να εξετάσει τα αποτελέσματα των διαβουλεύσεων για τα θέματα αυτά, που έχουν ιδιαίτερη σημασία για την ενδιάμεση αξιολόγηση των δραστηριοτήτων των Διαρθρωτικών Ταμείων, και τα οποία θα πρέπει να ληφθούν σοβαρά υπόψη κατά την κατάρτιση της επόμενης ετήσιας έκθεσης για τα Διαρθρωτικά Ταμεία.

3.8.2. Η ΟΚΕ επιδοκιμάζει, επίσης, το γεγονός ότι στην έκθεση εξετάζεται το ζήτημα του βαθμού συμμόρφωσης σε σχέση με άλλες κοινοτικές πολιτικές και προτεραιότητες της Κοινότητας.

4. Συμπεράσματα

4.1. Η ΟΚΕ συγχαίρει την Επιτροπή για την εξαιρετική έκθεση που κατάρτισε, δεδομένου ότι με αυτήν παρέχεται μία σφαιρική παρουσίαση της εφαρμογής των Διαρθρωτικών Ταμείων κατά το 1995 και δίδεται η δυνατότητα μίας προκαταρκτικής εκτίμησης του βαθμού τήρησης των αρχών που διέπουν τη μεταρρύθμιση των Διαρθρωτικών Ταμείων.

4.2. Κατά την εξέταση της έκθεσης θα πρέπει επίσης να ληφθεί υπόψη και η πρώτη έκθεση για την Οικονομική και Κοινωνική Συνοχή που αποτελεί αντικείμενο ξεχωριστής γνωμοδότησης. Στην εν λόγω έκθεση εξετάζεται για πρώτη φορά ο ρόλος των Διαρθρωτικών Ταμείων μετά από το 1999, θέμα το οποίο παρουσιάζει ιδιαίτερο ενδιαφέρον για την ΟΚΕ.

4.3. Δεδομένου ότι διανύουμε ήδη την περίοδο υλοποίησης των προγραμμάτων της περιόδου 1994-1999, θα πρέπει να αναμένεται ότι το επίκεντρο του ενδιαφέροντος των Ετησίων Εκθέσεων για τα Διαρθρωτικά Ταμεία που πρόκειται να καταρτισθούν θα μετατοπισθεί από την εξέταση ζητημάτων που αφορούν τις διαδικασίες και τη συμμόρφωση προς την αξιολόγηση των πραγματικών επιπτώσεων και των αναπτυξιακών επιλογών.

4.4. Επιβάλλεται η επανεξέταση και η μεταρρύθμιση των διαδικασιών κατάρτισης και έγκρισης των χρηματοδοτούμενων από τα Διαρθρωτικά Ταμεία σχεδίων. Από την έκθεση συνάγεται το συμπέρασμα ότι κατά τη διάρκεια του 1995 οι διοικήσεις οδηγήθηκαν ουσιαστικά σε αδιέξοδο λόγω του φόρτου, της έγκρισης εκατοντάδων επιχειρησιακών προγραμμάτων, ενιαίων εγγράφων προγραμματισμού, και κοινοτικών πρωτοβουλιών. Οι εν λόγω διαδικασίες ήταν ιδιαίτερα χρονοβόρες, δαπανηρές, και είχαν ως αποτέλεσμα τις σημαντικές καθυστερήσεις. Αποτελεί ήδη επείγουσα ανάγκη η μεταρρύθμισή τους πριν από την υποβολή μίας νέας δέσμης προγραμμάτων για τα Διαρθρωτικά Ταμεία το 1999. Κατά τη διαμόρφωση των νέων πολιτικών των Διαρθρωτικών Ταμείων, θα απαιτηθεί η διάθεση σημαντικών πόρων και επαρκούς χρόνου για την προετοιμασία και την κατάρτιση τόσο όσο αφορά τη διαδικασία ανάπτυξης των προγραμμάτων στις περιφέρειες όσο και την εξέταση και έγκρισή τους από τα θεσμικά όργανα της Κοινότητας.

4.5. Η ΟΚΕ εκφράζει την επιθυμία να εξετασθεί κατά την επόμενη ετήσια έκθεση, το αποτέλεσμα της διεξαγόμενης συζήτησης σχετικά με τη σχέση των Διαρθρωτικών Ταμείων με τη δημιουργία θέσεων απασχόλησης. Το ζήτημα αυτό θα πρέπει να εξετασθεί, επίσης, και κατά την διενέργεια της ενδιάμεσης αξιολόγησης των δραστηριοτήτων των Διαρθρωτικών Ταμείων.

4.6. Η ΟΚΕ αναγνωρίζει ότι η προετοιμασία της ετήσιας έκθεσης για τα Διαρθρωτικά Ταμεία αποτελεί σημαντικό έργο και συγχαίρει την Επιτροπή για την έκθεση που κατάρτισε για το 1995. Η ΟΚΕ εκφράζει την επιθυμία να επικεντρώσει η Επιτροπή το ενδιαφέρον της κατά την κατάρτιση της έκθεσης για το 1996, στα ακόλουθα θέματα:

- στο ρόλο των οικονομικών και κοινωνικών εταίρων στην εφαρμογή των Διαρθρωτικών Ταμείων σε κάθε κράτος μέλος. Η ΟΚΕ εκφράζει την επιθυμία να παρασχεθούν πληρέστερα και περισσότερο κριτικά αξιολογημένες πληροφορίες προκειμένου να καταστεί δυνατός ο σχηματισμός μίας περισσότερο ολοκληρωμένης άποψης σχετικά με την υφιστάμενη κατάσταση, τον ρόλο που διαδραματίζουν, καθώς και οι επιπτώσεις του ρόλου αυτού, οι οικονομικοί και κοινωνικοί εταίροι 7

- στο πλαίσιο αυτό θα πρέπει να δοθεί ιδιαίτερη έμφαση στην ικανότητα που διαθέτουν οι εν λόγω εταίροι, σε τεχνικό επίπεδο, να ανταποκριθούν στο ρόλο που τους έχει ανατεθεί, καθώς και στις προσπάθειες που θα πρέπει να αναληφθούν για να ενισχυθεί η εν λόγω ικανότητα, στις περιπτώσεις που αυτό θεωρηθεί αναγκαίο 7

- επίσης, η ΟΚΕ εκφράζει την επιθυμία να εξετασθεί ο ρόλος που διαδραματίζουν οι οικονομικοί και κοινωνικοί εταίροι στην κατάρτιση των ενδιάμεσων αξιολογήσεων σε κάθε κράτος μέλος 7

- στην ετήσια έκθεση θα πρέπει να εξετασθεί το ζήτημα της χρήσης και άλλων δεικτών για τον προσδιορισμό της οικονομικής και κοινωνικής κατάστασης των περιφερειών (και των λιγότερο αναπτυγμένων κρατών μελών) οι οποίοι θα συμπληρώσουν την παρούσα εξάρτηση από το κατά κεφαλήν ΑΕΠ 7

- η ΟΚΕ θεωρεί θετική την παροχή πληροφοριών, στην έκθεση για το 1996, σχετικά με την εκπόνηση πρότυπων εκθέσεων για τον προσδιορισμό των ειδικών επιπτώσεων των Διαρθρωτικών Ταμείων όσον αφορά την εφαρμογή περιβαλλοντικών σχεδίων σε διάφορες περιφέρειες και

- Η ΟΚΕ υποστηρίζει τις προσπάθειες της Επιτροπής για να διασφαλισθεί η πραγματοποίηση μεγαλύτερων προόδων σχετικά με την αξιολόγηση της «προσθετικότητας» κατά την πραγματοποίηση των παρεμβάσεων των Διαρθρωτικών Ταμείων και καλεί όλα τα κράτη μέλη να συνεργασθούν πλήρως με την Επιτροπή στο σημαντικό αυτό μέσο για την πιστοποίηση της αποτελεσματικότητας, ως προς την επίτευξη των επιδιωκόμενων στόχων, των παρεμβάσεων των Ταμείων.

4.7. Η ΟΚΕ επικροτεί τον τρόπο με τον οποίο η Επιτροπή επέσυρε την προσοχή στην έκθεσή της στα νέα κράτη μέλη και στον τρόπο χρησιμοποίησης των Διαρθρωτικών Ταμείων, από αυτό, μετά τη διεύρυνση. Αυτό είναι ιδιαίτερα σημαντικό για τα νέα κράτη μέλη όσον αφορά την εκτίμηση της θέσης τους σε σχέση με τη μελλοντική χρησιμοποίηση των Διαρθρωτικών Ταμείων.

4.8. Η ΟΚΕ εκφράζει την ελπίδα ότι η Επιτροπή θα λάβει υπόψη τις διάφορες παρατηρήσεις που διατυπώνονται στην παρούσα γνωμοδότηση τόσο κατά την εφαρμογή των παρεμβάσεων των Διαρθρωτικών Ταμείων όσο και κατά την προετοιμασία της ετήσιας έκθεσης για το 1996 και των επόμενων εκθέσεων. Εξάλλου, η ΟΚΕ ελπίζει η Επιτροπή θα παρουσιάσει την έκθεσή της για τα Διαρθρωτικά Ταμεία το 1996 το συντομότερο δυνατόν και οπωσδήποτε, ενωρίτερα σε σύγκριση με την έκθεση για το 1995.

Βρυξέλλες, 23 Απριλίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() COM(96) 542 τελικό.

() Τα δεδομένα λαμβάνονται από τον πίνακα 5.3 της έκθεσης του Ελεγκτικού Συνεδρίου (που προαναφέρθηκε). Τα στοιχεία για το ΑΕΠ είναι εκείνα του 1993 και έχουν προσαρμοσθεί σε όρους αγοραστικής δύναμης βάσει = UE (15) = 100. Τα δεδομένα που αφορούν την ενίσχυση ανά κάτοικο υπολογίζονται σε Ecu/κάτοικο (βάσει των στοιχείων για τον πληθυσμό του 1990, ο μέσος όρος των περιοχών του στόχου 1 είναι ίσος προς 100.

() Σημείο 2.1 της 7ης Ετήσιας Έκθεσης.

ΠΑΡΑΡΤΗΜΑ Ι

Σχέση κατά κεφαλήν ΑΕγχΠ και κατά κεφαλήν ενίσχυσης των Διαρθρωτικών Ταμείων στις περιφέρειες του Στόχου 1

>ΑΡΧΗ ΓΡΑΦΗΚΟΥ>

Κατά κεφαλήν ενίσχυση ΕΕ 15 = 100

ΑΕγχΠ ΕΕ κατά κεφαλήν στόχος 1 = 100

--- Ενίσχυση κατά κεφαλήν (Ecu)

- - - Γραμμική [ενίσχυση κατά κεφαλήν (Ecu)]

>ΤΕΛΟΣ ΓΡΑΦΗΚΟΥ>

ΠΑΡΑΡΤΗΜΑ ΙΙ

>ΘΕΣΗ ΠΗΝΑΚΑ>